CELEX: 32019D2003
Language: sk
Date: 2019-11-28 00:00:00
Title: Vykonávacie Rozhodnutie Komisie (EÚ, Euratom) 2019/2003 z 28. novembra 2019, pokiaľ ide o oprávnenie Írska naďalej používať určité približné odhady na výpočet základu vlastných zdrojov založených na DPH v súvislosti s prepravou osôb do konca roka 2023 [oznámené pod číslom C(2019) 8593] (Iba anglické znenie je autentické)

2.12.2019   
               
               
                  SK
               
               
                  Úradný vestník Európskej únie
               
               
                  L 310/52
               
            
         VYKONÁVACIE ROZHODNUTIE KOMISIE (EÚ, Euratom) 2019/2003
         z 28. novembra 2019,
         pokiaľ ide o oprávnenie Írska naďalej používať určité približné odhady na výpočet základu vlastných zdrojov založených na DPH v súvislosti s prepravou osôb do konca roka 2023
         [oznámené pod číslom C(2019) 8593]
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
         po konzultácii s Poradným výborom pre vlastné zdroje,
         keďže:
         
                     (1)
                  
                  
                     Podľa článku 371 smernice Rady 2006/112/ES (2) môže Írsko naďalej oslobodzovať od dane transakcie uvedené v časti B prílohy X k uvedenej smernici, ak tieto transakcie boli oslobodené od dane k 1. januáru 1978. V súlade s uvedeným článkom je tieto transakcie potrebné zohľadniť pri stanovení základu vlastných zdrojov založených na dani z pridanej hodnoty (DPH).
                  
               
                     (2)
                  
                  
                     Rozhodnutím Komisie 2010/5/EÚ, Euratom (3) sa Írsko oprávňuje použiť približné odhady v súvislosti s touto kategóriou transakcií, ako sa uvádza v časti B prílohy X k smernici 2006/112/ES: preprava osôb (bod 10), od 1. januára 2009 do 31. decembra 2018.
                  
               
                     (3)
                  
                  
                     Listom z 30. apríla 2019 Írsko požiadalo Komisiu o oprávnenie naďalej používať určité približné odhady na výpočet základu vlastných zdrojov založených na DPH. Írsko nie je schopné uskutočniť presný výpočet základu vlastných zdrojov založených na DPH, pokiaľ ide o transakcie uvedené v časti B bode 10 prílohy X k smernici 2006/112/ES v súvislosti s prepravou osôb. Administratívna záťaž spojená s takýmto výpočtom by bola zrejme neopodstatnená vzhľadom na vplyv týchto transakcií na celkový základ vlastných zdrojov založených na DPH v prípade Írska. Írsko je schopné uskutočniť výpočet použitím približných odhadov pre túto kategóriu transakcií. V súvislosti s prepravou osôb by sa preto Írsku malo povoliť naďalej vypočítavať základ vlastných zdrojov založených na DPH použitím približných odhadov.
                  
               
                     (4)
                  
                  
                     Z dôvodu transparentnosti a právnej istoty je vhodné platnosť oprávnenia časovo obmedziť,
                  
               PRIJALA TOTO ROZHODNUTIE:
         
            Článok 1
            Na účely výpočtu základu vlastných zdrojov založených na DPH od 1. januára 2019 do 31. decembra 2023 sa Írsko oprávňuje použiť približné odhady, pokiaľ ide o prepravu osôb uvedenú v časti B bode 10 prílohy X k smernici 2006/112/ES.
         
         
            Článok 2
            Toto rozhodnutie je určené Írsku.
         
         
            V Bruseli 28. novembra 2019
            
               
                  Za Komisiu
               
               Günther OETTINGER
               
                  člen Komisie
               
            
         
         
            (1)  Ú. v. ES L 155, 7.6.1989, s. 9.
         
            (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
         
            (3)  Rozhodnutie Komisie 2010/5/EÚ, Euratom z 22. decembra 2009, ktorým sa Írsko oprávňuje použiť určité približné odhady na výpočet základu vlastných zdrojov DPH (Ú. v. EÚ L 3, 7.1.2010, s. 19).